Ameerika Ühendriikide mereväe paigutamine Kariibi merele 2025. aastal

Ameerika Ühendriikide mereväe paigutamine Kariibi merele 2025. aastal on augustis 2025 alanud Ameerika Ühendriikide mereväe kohalolu suurendamine Kariibi merel. Selle ametlik eesmärk on võidelda narkokaubandusega. Ameerika Ühendriikide president Donald Trump andis sõjaväele käsu kasutada teatud Ladina-Ameerika narkokartellide vastu sõjalist jõudu ning nimetas neid "narkoterroristideks". Esimene suurem samm oli dessantlaeva USS Iwo Jima saatmine Kariibi merele augustis, novembris saadeti järele ka lennukikandja USS Gerald R. Ford.

Esimene sõjaline löök oli 2. septembril, kui uputati Venezuelast startinud alus, millel olid väidetavalt Tren de Aragua narkokartelli liikmed narkootikumidega. Hukkus 11 inimest. Ameerika Ühendriigid viisid vägesid juurde ka Puerto Ricole ning jätkasid õhulöökidega väidetavate narkokaubitsejate pihta. Muuhulgas uputati väidetavalt Colombia Rahvuslikule Vabastusarmeele kuulunud laev, millel olnud uimastitele läks järele Dominikaani Vabariigi merevägi. Novembriks oli Ameerika Ühendriikide vägede kohalolu piirkonnas aastakümnete jooksul suurim. Novembri keskel teatas Ameerika Ühendriikide kaitseminister Pete Hegseth, et hiljem samal kuul käivitub narkovastane operatsioon Southern Spear.

Paljude ekspertide sõnul võib tegevuse eesmärk olla survestada Venezuela president Nicolas Maduro režiimi ladvikut riigist lahkuma. Asjatundjad on Ameerika Ühendriikide sissetungi Venezuelasse pidanud ebatõenäoliseks ning oletanud, et pigem proovitakse Madurot survestada vabatahtlikult võimu üle andma. Novembri lõpuks liigitati väidetavalt Maduro poolt juhitud Cartel de los Soles terrorirühmituseks, mis andis Ameerika Ühendriikidele hoobasid juurde ning enam polnud välistatud löögid sihtmärkidele Venezuelas sees.

Vaata ka
 Legalistide revolutsioon
 1902.–1903. aasta Venezuela kriis

Viited

Kategooria:2025
Kategooria:21. sajand Ameerika Ühendriikides
Kategooria:Kariibi meri
Kategooria:Sõjalised operatsioonid